Der ligger nu en plan klar for oprettelse af job til de arbejdsløse i Aalborg Kommune, der står til at miste dagpengeretten.

På et møde mandag vedtog Magistraten i Aalborg Kommune planen for akutjob, der skal hjælpe de af kommunens ledige, der inden længe er i fare for at miste dagpengeretten. Planen betyder, at mindst 107 stillinger opslås som akutjob. Dertil kommer, at alle ordinære job i kommune frem til 1. juli også opslås som akutjob. - Vi har bevidst undladt at lave en masse bureaukratisk regler, som bremser processen. Og jeg håber alle vil give de her udsatte mennesker en fair chance. Det er det, der er ånden i det, siger Aalborgs borgmester Henning G. Jensen til P4 Nordjylland. Borgmesteren tilføjer, at de interne personaleregler overholdes i forbindelse med akutjobaftalen. I forbindelse med budgetaftalen står mere end 300 stillinger til at skulle nedlægges, og ingen af dem vil blive tilbudt som akutjob.